C 479/10
DA
Den Europæiske Unions Tidende
16.12.2022
Torsdag den 19. maj 2022
29.
afviser og udtrykker bekymring over erklæringen af 3. marts 2022 fra myndighederne i den besatte Transdnestrien-region i Moldova om at bringe konfliktløsningsprocessen til ophør og fremsætte en fornyet opfordring til anerkendelse af Transdnestriens såkaldte uafhængighed; gentager sin støtte til en omfattende og fredelig løsning på konflikten i Transdnestrien gennem 5+2-forhandlingsprocessen baseret på Moldovas suverænitet og territoriale integritet inden for dets internationalt anerkendte grænser med en særlig status for regionen Transdnestrien i en levedygtig moldovisk stat; understreger, at enhver løsning på spørgsmålet om Transdnestrien skal respektere Moldovas suveræne ret til at vælge sin egen forsvars- og udenrigspolitik; støtter bestræbelserne på at udvide fordelene ved DCFTA og den visumfri ordning til Transdnestrien-regionen, hvilket vil muliggøre en betydelig vækst i mobiliteten og handelen med regionen; 30. bemærker, at EU's grænsebistandsmission i Moldova og Ukraine spiller en meget vigtig rolle med hensyn til at harmonisere grænseforvaltning og toldordninger med Unionens, også med hensyn til at bekæmpe organiseret kriminalitet og smugling og bidrage til en fredelig løsning på det transdnestriske problem gennem tillidsskabende foranstaltninger og som en overvågningstilstedeværelse ved Transdnestrien-segmentet af grænsen mellem Moldova og Ukraine; opfordrer den moldoviske regering til fortsat at fremme et klima, der er gunstigt for bilæggelse af konflikter, og støtte aktiviteter, der øger tillid og mellemfolkelige kontakter på tværs af konfliktsplittede samfund; mener, at en konstruktiv afslutning på spørgsmålet om Transdnestrien vil skabe stabilitet og velstand ikke blot for Moldova, men også for det bredere område; 31. opfordrer Moldova, Den Russiske Føderation, EU's medlemsstater og andre internationale partnere til at samarbejde om fuldstændig fjernelse og destruktion af ca. 20 000 ton gammel ammunition fra Sovjettiden, der er oplagret på ammunitionsdepotet i Cobasna, hvilket udgør en alvorlig fare for menneskers sikkerhed og miljøet på begge bredder af floden Dniester, eftersom den er langt efter dens udløbsdato; udtrykker sin bekymring over de adskillige militære øvelser, som de russiske militære styrker har gennemført i Transdnestrien, og opfordrer Den Russiske Føderation til fuldstændigt og betingelsesløst at trække sine militære styrker og sit forsvarsmateriel tilbage fra Transdnestrien-regionen på en velordnet måde i overensstemmelse med de moldoviske myndigheders gentagne anmodninger og med respekt for Moldovas suverænitet og territoriale integritet; 32. udtrykker sin bekymring over den forværrede menneskerettighedssituation i Transdnestrien-regionen, navnlig forfølgelsen af personer, der er kritiske over for de facto-administrationen og indsættelsen af den russiske hær, og restriktioner for lokale NGO'ers offentlige forsamlinger og aktiviteter; minder Den Russiske Føderation om det ansvar, den har med hensyn til respekt for menneskerettighederne i Transdnestrien-regionen, som bekræftet i flere afgørelser fra Den Europæiske Menneskerettighedsdomstol; opfordrer de russiske myndigheder til at fuldbyrde alle Menneskerettigheds­ domstolens domme vedrørende krænkelser af menneskerettighederne og retten til frihed og sikkerhed i Transdnestrien-re­ gionen; 33. roser de moldoviske myndigheder for den støtte, der tilbydes Transdnestrien-regionen i forbindelse med covid-19-pandemien, herunder gennem donation af 10 % af dens vaccineforsyning, uddannelse af sundhedspersonale og behandling af covid-19-test; 34. glæder sig over Rådets beslutning om at yde 7 mio.
EUR i bistand under den europæiske fredsfacilitet til Moldovas væbnede styrker til erhvervelse af medicinsk udstyr og udstyr til bortskaffelse af eksplosive anordninger; opfordrer EU-Udenrigstjenesten og Rådet til yderligere at udvide samarbejdsområderne med Moldova og støtte styrkelsen af forsvarssektorens kapacitet gennem bistandsforanstaltninger under dette instrument; 35. opfordrer de moldoviske myndigheder til at gøre yderligere brug af potentiel bistand fra den europæiske fredsfacilitet i efterfølgende årlige programmer med henblik på at konsolidere landets kapacitet til at imødegå cybertrusler og hybride trusler; opfordrer EU-institutionerne til at inddrage Moldova i nye former for samarbejde om cybersikkerhed, hybride trusler og undersøgelser af cyberkriminalitet, herunder ved at inddrage det nye europæiske industri-, teknologi- og forskningskompetencecenter for cybersikkerhed i disse bestræbelser;
Retsstaten og god regeringsførelse 36. gentager den grundlæggende betydning af en reform af retsvæsenet, navnlig styrkelse af retsvæsenets uafhængighed og kompetencer og bekæmpelse af korruption; anerkender omfanget af den udfordring, som myndighederne står over for, og opfordrer dem til at fokusere på fastlagte prioriteter; noterer sig, at præsident Maia Sandu og Natalias Gavriliţas regering har forpligtet sig til at basere deres politikker på afgørelser fra den moldoviske forfatningsdomstol; opfordrer til fremskyndelse af den igangværende reform af retsvæsenet, herunder gennemførelsen af de ændringer af forfatningens bestemmelser om retsvæsenet, som det moldoviske parlament vedtog den 23. september 2021, samt af strategien for sikring af retsvæsenets uafhængighed og integritet 2022-2025;